b'\n_START_ARTICLE_\n\xc5\xbdivali na delovnem mestu\n_START_PARAGRAPH_\n\xc5\xbdivali (oziroma hi\xc5\xa1ni ljubljen\xc4\x8dki) na delovnem mestu predstavljajo nara\xc5\xa1\xc4\x8dajo\xc4\x8di trend v svetu. Med prvimi, ki so dovolili \xc5\xbeivali na delovnem mestu, so bila tehnolo\xc5\xa1ka podjetja. Sedaj pa se ta trend vedno bolj \xc5\xa1iri tudi na druga podjetja npr. zdravstvene organizacije kot so bolni\xc5\xa1nice.  Nekatere raziskave ka\xc5\xbeejo na to, da so hi\xc5\xa1ni ljubljen\xc4\x8dki ve\xc4\x8dkrat dovoljeni v manj\xc5\xa1ih podjetjih. Vendar po drugi strani lahko v ogromnih podjetjih kot so Ben & Jerry\xe2\x80\x99s, Google, and Zynga najdemo razli\xc4\x8dne vidike prijaznosti lastnikom hi\xc5\xa1nih ljubljen\xc4\x8dkov.\n_START_SECTION_\n\xc2\xbbRaz\xc5\xa1irjenost\xc2\xab\xc2\xa0hi\xc5\xa1nih ljubljen\xc4\x8dkov\n_START_PARAGRAPH_\nMednarodna raziskava, ki je vklju\xc4\x8devala 27000 ljudi iz 22 dr\xc5\xbeav je pokazala, da so hi\xc5\xa1nim ljubljen\xc4\x8dkom najbolj naklonjeni v Latinski Ameriki (75% do 80% prebivalcev ima hi\xc5\xa1nega ljubljen\xc4\x8dka). Hi\xc5\xa1ni ljubljen\xc4\x8dki so najmanj pogosti v Azijskih dr\xc5\xbeavah, okoli tretjina prebivalcev ima hi\xc5\xa1nega ljubljen\xc4\x8dka. V Sloveniji je spletna raziskava, ki je vklju\xc4\x8devala 1600 prebivalcev, pokazala, da ima skoraj dve tretjini Slovencev hi\xc5\xa1nega ljubljen\xc4\x8dka. Med njimi sta najbolj priljubljena pes in ma\xc4\x8dka (vsak s po 36\xc2\xa0%), druge \xc5\xbeivali so \xc5\xa1e ribe, ptice itd. Najmanj hi\xc5\xa1nih ljubljen\xc4\x8dkov naj bi imeli prebivalci osrednjeslovenske regije. Prebivalci na vzhodu dr\xc5\xbeave pa imajo ve\xc4\x8d hi\xc5\xa1nih ljubljen\xc4\x8dkov kot tisti na zahodu. Hi\xc5\xa1ni ljubljen\xc4\x8dki po Sloveniji - zemljevid meseca septembra 2016.\n_START_SECTION_\nHi\xc5\xa1ni ljubljen\xc4\x8dki kot \xc4\x8dlani dru\xc5\xbeine\n_START_PARAGRAPH_\nLjudje svoje hi\xc5\xa1ne ljubljen\xc4\x8dke pogosto obravnavajo kot enakopravne \xc4\x8dlane dru\xc5\xbeine. Vzpostavi se mo\xc4\x8dna vez med ljudmi in \xc5\xbeivalmi. Ta vez je tudi temelj terapije, ki jo izvajajo v mnogih bolni\xc5\xa1nicah, domovih in \xc5\xa1olah. Skrb za \xc5\xbeival prina\xc5\xa1a prijetne ob\xc4\x8dutke, ki smo jih dele\xc5\xbeni, ko sprejmemo odgovornost za drugo \xc5\xbeivo bitje. \xc5\xbdival je od lastnika odvisna pri hrani in gibanju. Raziskave naj bi celo pokazale, da ima tretjina lastnikov bolj pristen odnos s svojim psom kot s katerimkoli \xc4\x8dlove\xc5\xa1kim bitjem. Hi\xc5\xa1ni ljubljen\xc4\x8dki zapolnijo socialne in \xc4\x8dustvene potrebe podobno, vendar ne popolnoma enako, kot \xc4\x8dlove\xc5\xa1ka dru\xc5\xbeba.\n_START_SECTION_\nIndividualne in socialne prednosti lastni\xc5\xa1tva hi\xc5\xa1nih ljubljen\xc4\x8dkov\n_START_PARAGRAPH_\nLastni\xc5\xa1tvo hi\xc5\xa1nega ljubljen\xc4\x8dka lahko prinese razli\xc4\x8dne prednosti. Raziskave ka\xc5\xbeejo, da poskrbijo za bolj\xc5\xa1e fizi\xc4\x8dno in psiholo\xc5\xa1ko zdravje, npr. zmanj\xc5\xa1anje stresa, ve\xc4\x8d energije, bla\xc5\xbei tudi tesnobe psihiatri\xc4\x8dnih bolnikov, odvra\xc4\x8dajo nas od misli na osamljenost, \xc5\xbealost, tesnobo in strah, telesna dejavnost, umirjanje avtisti\xc4\x8dnih otrok, pozitivni dejavnik pri depresiji, pozitivno vplivajo na srce (krvni tlak, holesterol in bolezni srca), lastniki \xc5\xbeivali imajo manj bolni\xc5\xa1ke, izbolj\xc5\xa1a se imunski sistem. Poleg tega predstavljajo tudi socialno oporo lastnikom, npr. zmanj\xc5\xa1anje napetosti med \xc4\x8dlani dru\xc5\xbeine in izbolj\xc5\xa1anje kakovosti dru\xc5\xbeinskega \xc5\xbeivljenja, ob\xc4\x8dutek ljubljenosti in za\xc5\xbeelenosti, ob\xc4\x8dutek varnosti, \xc5\xa1irjenje poznanstev. Omenili bi lahko \xc5\xa1e prednosti za skupnost, npr. starej\xc5\xa1e ljudi naredijo bolj neodvisne, saj jih skrb za \xc5\xbeivali prisili, da hodijo naokoli in se gibajo ter da so neodvisni, ko gre za njihove potrebe; otroke u\xc4\x8dijo odgovornosti, saj morajo organizirati in poskrbeti za vse dejavnosti, povezane z vzdr\xc5\xbeevanjem \xc5\xbeivali; lastniki z neznanci ve\xc4\x8dkrat stopijo v interakcijo.\n_START_SECTION_\nSlabosti lastni\xc5\xa1tva hi\xc5\xa1nih ljubljen\xc4\x8dkov\n_START_PARAGRAPH_\nNekatere prednosti lastni\xc5\xa1tva hi\xc5\xa1nih ljubljen\xc4\x8dkov so lahko hkrati tudi slabosti npr. da predstavljajo veliko odgovornost, zahtevajo skrb (fizi\xc4\x8dno zahtevno \xc5\xa1e posebej za starej\xc5\xa1e), finan\xc4\x8dno breme (hrana, veterinar) in \xc4\x8das (dolg delovni \xc4\x8das), ki ga ljudem pogosto primanjkuje, \xc5\xa1e posebej \xc4\x8de gre za odrasle, ki so zaposleni; lahko povzro\xc4\x8dajo alergije in prena\xc5\xa1ajo bolezni; izguba hi\xc5\xa1nega ljubljen\xc4\x8dka je lahko zelo velika travma za lastnika.\n_START_SECTION_\nMotivacija za prijaznost nekaterih delovnih mest do lastnikov hi\xc5\xa1nih ljubljen\xc4\x8dkov\n_START_PARAGRAPH_\nRazlogi, zakaj se organizacije odlo\xc4\x8dijo za politiko prijazno lastnikom \xc5\xbeivali, so zelo razli\xc4\x8dni. Zdi se, da ta trend nastane bolj naklju\xc4\x8dno in se razvije skozi \xc4\x8das. Eden od razlogov bi lahko bil ta, da lastnik majhnega podjetja pripelje v slu\xc5\xbebo svojo \xc5\xbeival, nakar sledijo temu \xc5\xa1e drugi zaposleni. Druga mo\xc5\xbenost je, da podjetje sodeluje v akciji \xe2\x80\x9cTake Your Dog to Work Day\xe2\x80\x9d, ki je namenjena ozave\xc5\xa1\xc4\x8danju\xc2\xa0 ljudi o spremljevalnih psih in spodbuja sprejemanje, potem pa se ta praksa raz\xc5\xa1iri. Spet druge organizacije se za to odlo\xc4\x8dijo, ker na ta na\xc4\x8din dobijo prednost v primerjavi z drugimi podjetji (\xc5\xa1e posebej, \xc4\x8de ne morejo ponuditi drugih ugodnosti). Mo\xc5\xbenost je tudi ta, da imajo podjetja politiko, da poskrbijo za podporo zaposlenih in njihovih dru\xc5\xbein ter tako izbolj\xc5\xa1ajo kvaliteto njihovega \xc5\xbeivljenja, zmanj\xc5\xa1ajo tveganje za pojavljanje bolezni, pove\xc4\x8dajo u\xc4\x8dinkovitost in tako pozitivno vplivajo na samo podjetje. Motivacija za prijaznost lastnikom \xc5\xbeivali je tudi ta, da se v organizaciji zavedajo, da je hi\xc5\xa1ni ljubljen\xc4\x8dek pomemben del \xc5\xbeivljenja zaposlenih.\n_START_SECTION_\nPrednosti\n_START_PARAGRAPH_\n\xc4\x8ce organizacija dovoljuje, da zaposleni pripeljejo svoje \xc5\xbeivali v slu\xc5\xbebo, imajo ljudje ob\xc4\x8dutek, da organizacija ceni svoje zaposlene in skrbi za njihovo blagostanje, kar lahko mo\xc4\x8dno pove\xc4\x8da privla\xc4\x8dnost organizacije za delavce. Lastniki \xc5\xbeivali bodo pogosteje izbrali delo v organizaciji, ki dovoljuje \xc5\xbeivali na delovnem mestu, kar lahko prinese prednost podjetjem, ki si drugih ugodnosti ne morejo privo\xc5\xa1\xc4\x8diti. Organizacija torej ustvari bolj pozitivno podobo o sebi, saj se zdijo tudi zaposleni bolj prijazni, ko so njihove \xc5\xbeivali prisotne._NEWLINE_Izbolj\xc5\xa1anje zadr\xc5\xbeevanja zaposlenih (improved employee retention)_NEWLINE_Dovoljevanje \xc5\xbeivali na delovnem mestu pove\xc4\x8da zadovoljstvo zaposlenih in s tem zmanj\xc5\xa1a mo\xc5\xbenost, da bi zaposleni odhajali. Prvi razlog je, da imajo omogo\xc4\x8dene razli\xc4\x8dne storitve, ki jim omogo\xc4\x8dajo usklajevanje dela in skrbi za hi\xc5\xa1ne ljubljen\xc4\x8dke. Poleg tega zaposleni zaznavajo ve\xc4\x8djo skladnost svojih vrednost z organizacijskimi, saj prijazna politika do lastni\xc5\xa1tva \xc5\xbeivali ka\xc5\xbee na to, da imajo pozitiven odnos do \xc5\xbeivali, da skrbijo za dobrobit zaposlenih ter da jim ni vseeno za dru\xc5\xbeinske dol\xc5\xbenosti zaposlenih, vklju\xc4\x8dno z dol\xc5\xbenostmi do \xc5\xbeivali. 82\xc2\xa0% zaposlenih je mnenja, da bi hi\xc5\xa1nim ljubljen\xc4\x8dkom prijazno delovno okolje pove\xc4\x8dalo pripadnost zaposlenih podjetju._NEWLINE_Izbolj\xc5\xa1anje zdravja zaposlenih (enhanced employee health)_NEWLINE_Zaposleni do\xc5\xbeivljajo manj stresa, saj niso zaskrbljeni, da bi morali \xc5\xbeival pustiti cel dan doma brez nadzora, \xc5\xa1e posebej pri mladi\xc4\x8dkih ali nekoliko starej\xc5\xa1ih \xc5\xbeivalih, ki potrebujejo dodatno nego. Ta oblika podpore je \xc5\xa1e posebej pomembna pri visoko stresnih poklicih in poklicih z dolgim delavnikom. Raziskave ka\xc5\xbeejo, da se raven stresa tekom delovnega dne spreminja. Tisti, ki pripeljejo svojega hi\xc5\xa1nega ljubljen\xc4\x8dka v slu\xc5\xbebo, ob\xc4\x8dutijo manj stresa in tisti, ki ga ne, ob\xc4\x8dutijo ve\xc4\x8d stresa. R. T. Barker idr. so v svoji raziskavi ugotovili, da je bil stres na za\xc4\x8detku delovnega dne enak pri tistih, ki imajo psa na delovnem mestu kot tudi pri tistih, ki imajo psa doma ali\xc2\xa0 psa sploh nimajo. Vendar se je tekom dneva stres zni\xc5\xbeal pri tistih, ki imajo psa na delovnem mestu, pri tistih, ki imajo psa doma ali\xc2\xa0 psa sploh nimajo, pa se je stres pove\xc4\x8dal. Zaposleni v podjetjih, kjer so hi\xc5\xa1ni ljubljen\xc4\x8dki dobrodo\xc5\xa1li, poro\xc4\x8dajo o bolj\xc5\xa1em po\xc4\x8dutju (88\xc2\xa0%) in zmanj\xc5\xa1ani ravni stresa (86\xc2\xa0%)._NEWLINE_Pove\xc4\x8dana produktivnost zaposlenih (increased employee productivity)_NEWLINE_Prisotnost hi\xc5\xa1nih ljubljen\xc4\x8dkov na delovnem mestu zve\xc4\x8da produktivnost. Zaposleni vzamejo manj dni bolni\xc5\xa1kega dopusta in so sposobni delati bolj u\xc4\x8dinkovito, saj niso pod stresom, ker bi jih skrbelo za \xc5\xbeivali doma. Poleg tega prisotnost \xc5\xbeivali pove\xc4\x8da spro\xc5\xa1\xc4\x8denost na delovnem mestu, kar prispeva k ve\xc4\x8dji ustvarjalnosti in domi\xc5\xa1ljiji. \xc5\xbdivali tudi olaj\xc5\xa1ajo interakcijo in spodbujajo komunikacijo z vodstvom, pove\xc4\x8da povezanost delovnega mo\xc5\xa1tva in produktivnost. Zmanj\xc5\xa1a odsotnost z dela, saj imajo \xc5\xbeivali pozitiven u\xc4\x8dinek na zdravje zaposlenega in hkrati zaposleni zaznavajo, da so cenjeni s strani organizacije.\xc2\xa0\n_START_SECTION_\nSlabosti\n_START_PARAGRAPH_\nTe\xc5\xbeava se pojavi, \xc4\x8de je kdo od zaposlenih alergi\xc4\x8den na \xc5\xbeivali, saj se posledi\xc4\x8dno ob prisotnosti \xc5\xbeivali lahko pri alergikih pojavi kihanje, ka\xc5\xa1ljanje, sopenje, rde\xc4\x8de srbe\xc4\x8de o\xc4\x8di, zama\xc5\xa1en nos in ko\xc5\xbene reakcije. Zato moramo biti zelo pozorni na to, \xc4\x8de ima kdo alergijo in pri tem upo\xc5\xa1tevati, kako huda je reakcija ter ob kak\xc5\xa1ni izpostavljenosti se ta pojavi. Naslednji problem je \xc4\x8disto\xc4\x8da, saj ve\xc4\x8dina \xc5\xbeivali pu\xc5\xa1\xc4\x8da dlako. Poleg tega je potrebno paziti, da \xc5\xbeivali na delovnem mestu niso agresivne do drugih (lajanje),\xc2\xa0 saj to lahko povzro\xc4\x8di, da zaposleni (kot tudi stranke) ne \xc4\x8dutijo ve\xc4\x8d varnosti na delovnem mestu in se po\xc4\x8dutijo ogro\xc5\xbeene, lahko pride tudi do po\xc5\xa1kodb (ugrizi, praske). To je problemati\xc4\x8dno \xc5\xa1e posebej za zaposlene, ki imajo \xc5\xa1e posebej hude strahove in celo fobije pred \xc5\xbeivalmi. Pomislek glede zdravja je tudi ta, da \xc5\xbeivali prena\xc5\xa1ajo nekatere bolezni (npr. paraziti, virusi, bakterije), ki so nalezljive in se prenesejo na ljudi._NEWLINE_Uni\xc4\x8devanje lastnine (Property damage)_NEWLINE_Uni\xc4\x8denje lastnine je lahko rezultat nesre\xc4\x8de (npr. igrivost) ali destruktivnega vedenja (npr. grizenje pohi\xc5\xa1tva). Zgodi se, da \xc5\xbeivali uni\xc4\x8dijo drago opremo, \xc4\x8de so pu\xc5\xa1\xc4\x8dene brez nadzora (npr. ko mora lastnik na sestanek)._NEWLINE_Odvra\xc4\x8danje pozornosti (Distraction)_NEWLINE_\xc5\xbdivali lahko predstavljajo dejavnik, ki odvra\xc4\x8da pozornost zaposlenih, saj povzro\xc4\x8dajo hrup (npr. lajajo v neprimernem trenutku) in s tem zmotijo delovno aktivnost. Poleg tega \xc5\xbeivali zahtevajo dolo\xc4\x8deno pozornost in jim je zato potrebno posvetiti \xc4\x8das tudi med delom. Nenazadnje se zdi bolj mamljivo pre\xc5\xbeiveti \xc4\x8das z \xc5\xbeivaljo kot se osredoto\xc4\x8dati na delo._NEWLINE_Verska prepri\xc4\x8danja (Religious preferences)_NEWLINE_Oviro za prisotnost \xc5\xbeivali na delovnem mestu lahko predstavljajo verska prepri\xc4\x8danja zaposlenih. Na primer v dolo\xc4\x8denih verah so psi obravnavani kot ne\xc4\x8disti (nekatere veje islama), kar je nesprejemljivo na delovnem mestu._NEWLINE_Prisotnost \xc5\xbeivali na delovnem mestu ima torej veliko prednosti, vendar morajo biti organizacije, ki \xc5\xbeelijo to uvesti, zelo pozorne na te\xc5\xbeave in ovire, ki jih ta ukrep prinese. Pretehtati je potrebno vse mo\xc5\xbene prednosti in slabosti ter upo\xc5\xa1tevati same lastnosti organizacije. Zagotovljeni morajo biti nekateri osnovni pogoji, na primer klinika Banfield Pet Hospital (ki dovoljuje \xc5\xbeivali na delovnem mestu) zahteva dovoljenje vodstva in zaposlenih, varno in privla\xc4\x8dno okolje tako za hi\xc5\xa1ne ljubljen\xc4\x8dke kot za zaposlene, cepljenje, profesionalni pasji trener pregleda pse in oceni njihov temperament, usposabljanje zaposlenih (na\xc4\x8dini pribli\xc5\xbeevanja psom in dru\xc5\xbeenja z njimi, kako se obna\xc5\xa1ati v prisotnosti psov in kako prepoznati znake stresa, hi\xc5\xa1nemu ljubljen\xc4\x8dku lahko dajo pribolj\xc5\xa1ek le z dovoljenjem lastnika).'